Peugeot 305

Παρουσίαση και διακρίσεις

Το Peugeot 305 παρουσιάστηκε στον Τύπο αυτοκινήτου τον Νοέμβριο του 1977 και κυκλοφόρησε στην ηπειρωτική Ευρώπη σχεδόν αμέσως, ενώ ειδικότερα στο Ηνωμένο Βασίλειο, την άνοιξη του 1978. Το μοντέλο αυτό σήμανε και την έναρξη των Peugeot γενιάς «05», η οποία κράτησε στην Ευρώπη για περισσότερα από 20 χρόνια και έληξε τον Σεπτέμβριο του 1999, με τη διακοπή της παραγωγής του Peugeot 605.
Η αισθητική του νέου μοντέλου είχε διαμορφωθεί από τον ιταλικό σχεδιαστικό οίκο Pininfarina και το αμάξωμά του ήταν εντελώς καινούριο. Αν και είχε έναν μέτριο αεροδυναμικό συντελεστή Cd 0,44 και έδινε ακόμα «κυβοειδή» αίσθηση, ωστόσο διέθετε μια έντονη προσωπικότητα, με την εξωτερική του εμφάνιση να δείχνει σαν ένα μικρότερο Peugeot 604 και να θυμίζει κάπως την τότε BMW Σειρά 3 E21. Γενικότερα, το 305 απέσπασε θετικά σχόλια από τον Τύπο και το κοινό και μάλιστα κέρδισε τον τίτλο του Αυτοκινήτου της Χρονιάς από το βρετανικό περιοδικό «What Car?» για το 1979.

Ασφάλεια

Το σασί του 305 ήταν εξ ολοκλήρου από χάλυβα και ήταν αυτοφερόμενο (ενιαίο δομικό σύνολο), ενώ είχε βασιστεί στο πρωτότυπο όχημα ασφαλείας Peugeot VSS, το οποίο είχε εξελιχθεί από την Peugeot με σκοπό την βελτίωση της παθητικής ασφάλειας.
Ως αποτέλεσμα, το 305 είχε πολλές αναβαθμίσεις στην ασφάλεια για τα δεδομένα της τότε εποχής: ζώνες ελεγχόμενης παραμόρφωσης και μάλιστα εμπρός και πίσω, κολώνα τιμονιού που καταρρέει σε μετωπική πρόσκρουση, ταμπλό από αφρώδες παραμορφώσιμο πλαστικό, ενισχύσεις στις πλευρικές κολώνες του σασί και τοποθέτηση της δεξαμενής καυσίμου κάτω από τα πίσω καθίσματα και μακριά από το πίσω άκρο του αμαξώματος, μειώνοντας έτσι δραστικά τον κίνδυνο ανάφλεξης σε τυχόν οπίσθια πρόσκρουση.

Κινητήρες

Οι αρχικοί κινητήρες του 305 ήταν δύο μηχανικά σύνολα βενζίνης 1.3 και 1.5 λίτρων. Σύντομα προστέθηκε ένας βενζινοκινητήρας 1.6 λίτρων και ένας 1.6 λίτρων diesel. Τον Ιούλιο του 1982, το μοντέλο υπέστη μια αισθητική ανανέωση και τότε εμφανίστηκαν ένας βενζινοκινητήρας 1.9 λίτρων της Peugeot και ένας 1.9 λίτρων ντίζελ της γνωστής σειράς κινητήρων XUD, που εισήγαγε 5-τάχυτο μηχανικό κιβώτιο.

Ανανέωση του 1982

Όσα μοντέλα κατασκευάστηκαν μετά τον Ιούλιο του 1982, έγιναν επίσημα γνωστά ως η Σειρά 2, ενώ τα παλαιότερα αναφέρονται από τότε ως η Σειρά 1. Τα αντίτυπα της Σειράς 2 φέρουν λίγο πιο σύγχρονη αισθητική στο μπροστινό μέρος, καινούριο και πιο βελτιωμένο σύστημα διεύθυνσης και μπροστινή ανάρτηση, ένα νέο ταμπλό και κάποιες τροποποιήσεις στη δομή του σασί, προκειμένου να επιτευχθεί η τοποθέτηση των νέων κινητήρων της Σειράς XU, μαζί με το νέο 5-τάχυτο κιβώτιο. Ωστόσο, οι εκδόσεις GL / GR και τα επαγγελματικά van, συνέχισαν να χρησιμοποιούν τους παλαιότερους κινητήρες XL / XR και το αρχικό 4-τάχυτο μηχανικό κιβώτιο.

Αντικατάσταση του 305

Ο διάδοχος του 305 λανσαρίστηκε τον Ιούλιο του 1987 και ήταν το κάπως μεγαλύτερο και ισχυρότερο Peugeot 405. Αν και το 405 είχε εμφανώς μετακινηθεί προς μια ανώτερη κατηγορία, φτάνοντας πλέον στην μεσαία κατηγορία D, ωστόσο απεδείχθη πιο δημοφιλές από τον προκάτοχό του.
Η παραγωγή του 305 sedan έληξε το 1988 και του 305 station wagon τον Ιούλιο του 1989, αν και η επαγγελματική έκδοση συνέχισε να παράγεται σε περιορισμένα αντίτυπα έως τον Ιούνιο του 1990.